Diari Oficial de la Generalitat Valenciana


Sumari del DOGV 9324, del 25-04-2022 (2022/3496)

RESOLUCIÓ de 13 d'abril de 2022, de la Conselleria d'Hisenda i Model Econòmic per la qual s'accepta la cessió gratuïta, mitjançant mutació demanial, de part de l'antic Reial Monestir de Santa Clara de Xàtiva amb destinació a la construcció d'una nova seu judicial a la localitat.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9324

Data del DOGV
:   25-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3496


Data del document
:   13-04-2022

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 13 d'abril de 2022, de la Conselleria d'Hisenda i Model Econòmic per la qual s'accepta la cessió gratuïta, mitjançant mutació demanial, de part de l'antic Reial Monestir de Santa Clara de Xàtiva amb destinació a la construcció d'una nova seu judicial a la localitat. [2022/3496]  
L'Ajuntament de Xàtiva, en l'Acord de plenari de 12 de febrer de 2021, va acordar la cessió gratuïta en la Generalitat d'un immoble situat a l'antic Reial Monestir de Santa Clara de Xàtiva, per a destinar-lo a una nova seu judicial a la localitat. La finca objecte de cessió era resultat de les operacions de segregació i agrupació aprovades per la Resolució d'Alcaldia de 8 de febrer de 2021.  
La Sotssecretaria de la Conselleria Justícia, Interior i Administració Pública, mitjançant un escrit de 23 de juny de 2021, ha proposat l'acceptació de la cessió.  
La cessió s'efectua segons el que es disposa en l'article 37 de la Llei 14/2003, de 10 d'abril, de patrimoni de la Generalitat i la disposició addicional onzena de l'esmentada llei que regula la mutació demanial. Segons aquest article 37 «Les administracions territorials de la Comunitat podran afectar béns i drets demanials a un ús o servei públic competència de la Generalitat i transmetre-li la seua titularitat quan resulten necessaris per al compliment dels seus fins. L'administració adquirent mantindrà la titularitat del bé mentre continue afectat a l'ús o servei públic que va motivar la mutació i per tant, conserve el seu caràcter demanial. Si el bé o dret no és destinat a l'ús o servei públic o deixa de destinar-se posteriorment, revertirà a l'administració transmitent, integrant-se en el seu patrimoni amb totes les seues pertinences i accessions».  
L'article 44 de la Llei 14/2003 esmentada estableix, en el punt 1, que la Generalitat adquirirà la propietat dels béns i drets patrimonials o demanials que li cedisquen altres administracions públiques, per a destinar-los a un ús públic o a la prestació de serveis públics competència de la Generalitat i disposa, en el punt 2, que la competència per a l'acceptació correspon al titular de la conselleria competent en matèria de patrimoni.  
L'article 27.2.c de la Llei de patrimoni de la Generalitat estableix que l'adquisició de béns i drets en virtut de transferència o cessió administrativa porta implícita l'afectació de béns i drets a l'ús general o al servei públic. Per consegüent, una vegada perfeccionada la cessió i acceptació, l'immoble queda automàticament afecte al servei públic d'Administració de justícia i adscrit a la Conselleria de Justícia, Interior i Administració Pública, a la qual correspon la seua administració, defensa i conservació.  
En conseqüència, amb base en els esmentats articles de la Llei 14/2003, de 10 d'abril, de patrimoni de la Generalitat i fent ús de les atribucions conferides per la legislació vigent, resolc:  
  
Primer  
Acceptar la cessió gratuïta de la propietat, mitjançant mutació demanial, realitzada per l'Ajuntament de Xàtiva de part de l'antic Reial Monestir de Santa Clara de 1.517 m² de superfície que limita, al nord, amb parcel·la segregada destinada a vials amb la qual encara; sud, en part amb el carrer Moncada i en part amb pati del claustre del convent; est, amb pati del convent i l'església i oest, finques cadastrals 5088026YJ1148N, 5088025YJ1158N, 5088024YJ1158N, 5088023YJ1158N i 5088022YJ1158N.  
Consta inscrit en el Registre de la Propietat de Xàtiva 2 al tom 1432, llibre 625, foli 199, finca 34418, inscripció 1a.  
Referència cadastral: pendent de regularització cadastral forma part de la referència 9239489SS0922O1890FM.  
L'immoble s'accepta lliure de càrregues, gravàmens i al corrent de qualsevol despesa.  
  
Segon  
La cessió gratuïta realitzada per l'Ajuntament de Xàtiva, per un període no inferior a cinquanta anys, s'efectua amb la condició de destinar l'immoble a la construcció de la nova seu judicial a Xàtiva. La Generalitat mantindrà la titularitat del bé mentre continue afectat a l'ús o servei públic que va motivar la mutació i, per tant, conserva el seu caràcter demanial. Si el bé o dret no fora destinat a l'ús o servei públic o deixara de destinar-se posteriorment, revertirà a l'administració transmitent, i s'integrarà en el seu patrimoni amb totes les seues pertinences i accessions.  
  
Tercer  
A conseqüència de la cessió efectuada, la Conselleria de Justícia, Interior i Administració Pública assumeix les següents obligacions:  
  
La demolició dels immobles números 4 i 6 de l'avinguda de Selgas adquirits per l'Ajuntament. Aquests elements es troben fora d'ordenació i el seu sòl està qualificat com a xarxa primària viària amb tolerància dotacional (PRV).  
La demolició de les ales nord i oest, exceptuant els elements protegits els quals hauran de consolidar-se en els punts d'interacció amb la nova construcció.  
Respecte dels àmbits en els quals puguen existir interferències entre els usos de totes dues institucions, la Conselleria de Justícia, Interior i Administració Pública es compromet i serà la responsable de desenvolupar un projecte bàsic (bé de manera específica o bé integrat com un apartat específic dins del projecte bàsic de tota la intervenció) que ordene, regule i formalitze la imatge de les façanes claustrals. Aquest projecte bàsic contindrà, entre altres aspectes, els següents:  
  
- Memòria descriptiva amb estudi de preexistències, realitzada amb metodologia arqueològica i valoració historicoartística, i estudi de totes les façanes del claustre.  
- Memòria constructiva amb estudi de la trobada del ràfec amb la façana de l'andador, la formalització de la coberta, l'estudi de la cota de l'andador de planta 1a, estudi de la comunicació entre la lluna del claustre i els espais construïts interiors a cota del claustre.  
- Compliment del CTE DB-SI.  
- Plans de situació, d'emplaçament, d'urbanització, plantes generals, plans de cobertes, alçats i seccions.  
- Pressupost aproximat.  
Una vegada autoritzat per la conselleria competent en matèria de Cultura, la Conselleria de Justícia, Interior i Administració Pública es compromet a desenvolupar a càrrec seu el corresponent projecte d'execució que li permeta executar les obres en l'àmbit que li corresponga.  
Càrregues. Seran a càrrec de la Conselleria:  
- Respecte al conjunt d'espais del carrer Moncada, les despeses derivades de la seguretat, la conservació, el manteniment i la il·luminació dels espais privatius de la mateixa conselleria així com les dels espais d'usos compartits.  
- La redacció del projecte bàsic i d'execució, així com l'execució de l'obra del nucli sud-oest del exconvent, que dona al carrer Moncada.  
  
  
Quart  
L'Ajuntament de Xàtiva es compromet a:  
Desmuntar o demolir les construccions de l'antic convent que recauen a l'avinguda Selgas corresponents al cementeri així com a la urbanització íntegra d'aquest espai, i a costa seua.  
Desmuntatge a càrrec seu de l'oficina de turisme adossada a l'antic convent en l'avinguda Selgas amb caràcter previ a les obres de demolició empreses per la Conselleria.  
Respecte a l'àmbit vinculat a l'antiga muralla, fer-se càrrec de la restauració del tram de muralla i façanes protegides que quedaran al descobert i s'integraran en l'espai públic de l'avinguda Selgas, a conseqüència de la intervenció d'urbanització.  
Redacció del projecte de restauració, execució i manteniment dels elements patrimonials protegits compartits per les dues institucions: mitgeres i façanes protegides, murs escala, racó del claustre nord-est, aquells que puguen detectar-se durant l'obra en les zones compartides, etc.  
Permetre l'accés al claustre des de la planta baixa de tots els andadors de la seu judicial amb la finalitat de facilitar les mesures d'evacuació de l'edifici. Respecte de l'ús del claustre la Conselleria de Justícia no el contempla, excepte en circumstàncies excepcionals en les quals es tramitarà la pertinent sol·licitud.  
Si bé la Conselleria es fa càrrec del projecte bàsic i d'execució, l'ordenació i execució de l'ordenació de la lluna del claustre serà a càrrec de l'Ajuntament.  
Proposar i materialitzar, una vegada efectuada l'obra, uns estatuts rectors del singular règim d'ús del monestir. Per a això, ha de concretar-se el contingut regulador de la divisió horitzontal de l'immoble, servituds, superfícies, càrregues, quotes de participació, usos..., així com els estatuts rectors de la propietat horitzontal. En aquests estatuts s'establiran els espais compartits en planta baixa en el nucli del carrer Moncada on es contemplen zones d'ús exclusiu municipal, zones d'ús de la Conselleria i zones d'ús compartit.  
Càrregues. Seran a càrrec de l'Ajuntament:  
- Respecte de la lluna del claustre, la conservació, el manteniment, la il·luminació, la jardineria i la seguretat.  
- Els espais privatius exclusius de l'Ajuntament així com l'accés del carrer Lleó.  
- Respecte al nucli protegit nord-est de l'antic monestir, que dona al carrer Selgas, la conservació, el manteniment i la seguretat.  
  
- Respecte de la planta baixa de l'andador est, les tasques de conservació, manteniment i seguretat entre altres. D'igual manera, correspondran a la Conselleria aquestes tasques en el que concerneix a les plantes superiors.  
  
Cinqué  
L'immoble acceptat haurà d'incorporar-se a l'Inventari General de Béns i Drets de la Generalitat en concepte de bé de domini públic afecte al servei públic d'administració de justícia i adscrit a la Conselleria de Justícia, Interior i Administració Pública a la qual correspon les competències demanials sobre aquest, incloses la seua administració, defensa i conservació, i inscriure's a nom de la Generalitat en el Registre de la Propietat i en el Cadastre.  
  
Sisé  
Notificar la present resolució a l'Ajuntament cedent així com a la conselleria proponent i procedir a la seua publicació en el Diari Oficial de la Generalitat Valenciana, en compliment del que es disposa en l'article 44 de la Llei 14/2003, de 10 d'abril, de patrimoni de la Generalitat.  
  
  
Contra el present acte, que posa fi a la via administrativa, es podrà interposar un recurs contenciós administratiu en el termini de dos mesos comptats a partir de l'endemà de la seua notificació, davant la jurisdicció contenciosa administrativa, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, es podrà efectuar un requeriment previ a la interposició del recurs contenciós administratiu, davant l'òrgan que va dictar l'acte, en el termini de dos mesos comptats des que l'administració requeridora l'haguera conegut, de conformitat amb el que es disposa en l'article 44 de l'esmentada Llei 29/1998.  
  
  
València, 13 d'abril de 2022.- El conseller d'Hisenda i Model Econòmic: Vicent Soler i Marco.